Wie sit werklik agter oorlog en lyding? — Wagtoring AANLYN BIBLIOTEEK
w14 2/1 bl. 5-7
Wie sit werklik agter oorlog en lyding?
DIE WERKE VAN DIE DUIWEL SAL VERBREEK WORD
Die vier perderuiters—Wie is hulle?
VOORBLADONDERWERP | DIE OORLOG WAT DIE WÊRELD VERANDER HET
Op 11 November 1918 het die Eerste Wêreldoorlog tot 'n einde gekom. Sakeondernemings het toegemaak, en mense het in die strate gedans. Maar die gedans het nie lank geduur nie. 'n Ander bedreiging—wat selfs dodeliker as die masjiengeweer was—het kort op die hakke van die wêreldoorlog gevolg.
'n Dodelike plaag wat die Spaanse griep genoem is, het die slagvelde van Frankryk in Junie 1918 binnegedring. Dit was gou duidelik hoe dodelik die virus is. Dit het byvoorbeeld binne 'n paar maande meer Amerikaanse soldate in Frankryk doodgemaak as wat die vyand doodgeskiet het. Van die soldate wat ná die oorlog na hulle vaderland teruggekeer het, was met die virus besmet, en daarom het die griep vinnig regoor die wêreld versprei.
Die naoorlogse jare is ook gekenmerk deur honger en armoede. Verhongering was reeds 'n werklikheid in 'n groot deel van Europa toe die vyandelikhede in 1918 tot 'n einde gekom het. Teen 1923 was die Duitse geldeenheid feitlik niks werd nie. Ses jaar later het die hele wêreldekonomie in duie gestort. En uiteindelik, in 1939, het die Tweede Wêreldoorlog uitgebreek—wat in sekere opsigte 'n voortsetting van die Eerste Wêreldoorlog was. Wat was agter hierdie unieke reeks rampe?
Bybelprofesieë stel ons in staat om te sien wat agter sekere geskiedkundige gebeurtenisse sit, en dit is veral die geval met die Eerste Wêreldoorlog. Jesus Christus het 'n tyd voorspel wanneer 'nasie teen nasie sou opstaan' en voedseltekorte en pessiektes die aarde sou teister (Matteus 24:3, 7; Lukas 21:10, 11). Hy het vir sy dissipels gesê dat hierdie rampe 'n teken van die laaste dae sou wees. Meer besonderhede word gegee in die boek Openbaring, wat weë op die aarde met 'n oorlog in die hemel verbind.—Sien die venster "Oorlog op die aarde en oorlog in die hemel".
Hierdie selfde Bybelboek beskryf vier perderuiters, wat soms die vier perderuiters van die Apokalips genoem word. Drie van hierdie perderuiters beeld dieselfde rampe uit as wat Jesus vroeër voorspel het—oorlog, hongersnood en pessiektes. (Sien die venster "Is die vier perderuiters werklik aan die galop?") Dit is duidelik dat die Eerste Wêreldoorlog aanleiding gegee het tot 'n tyd van ellende wat nog nie opgehou het nie. En die Bybel toon dat Satan in groot mate hiervoor verantwoordelik is (1 Johannes 5:19). Sal sy mag ooit tot 'n einde kom?
Die boek Openbaring verseker ons ook dat Satan net "'n kort tydjie" het (Openbaring 12:12). Daarom is hy woedend en veroorsaak hy ongekende weë hier op die aarde. Maar die probleme wat ons sien, bewys ook dat Satan se tyd min raak.
Die Eerste Wêreldoorlog was beslis 'n keerpunt in die geskiedenis. Dit het 'n tydperk van totale oorlog ingelui, wat aanleiding gegee het tot opstande en tot wantroue in menseleiers. Dit lewer ook duidelike bewys dat Satan uit die hemel gewerp is (Openbaring 12:9). En hierdie onsigbare heerser van die wêreld het gereageer soos 'n wrede diktator wat weet dat sy dae getel is. Wanneer hierdie dae tot 'n einde kom, sal die moeilike tye wat met die Eerste Wêreldoorlog begin het, uiteindelik verby wees.
In die lig van Bybelprofesieë het jy rede om te vertrou dat Jesus Christus, ons hemelse Koning, binnekort "die werke van die Duiwel [sal] verbreek" (1 Johannes 3:8). Miljoene mense bid reeds dat God se Koninkryk moet kom. Bid jy daarvoor? Danksy hierdie Koninkryk sal getroue mense uiteindelik sien dat God se wil—nie Satan s'n nie—op die aarde geskied (Matteus 6:9, 10). Onder God se Koninkryk sal daar nooit weer 'n wêreldoorlog—of enige oorloë—wees nie! (Psalm 46:9). As jy omtrent hierdie Koninkryk leer, sal jy die vooruitsig hê om te lewe wanneer vrede oral op die aarde sal heers!—Jesaja 9:6, 7.
Oorlog op die aarde en oorlog in die hemel
Sowat 19 eeue voordat die Eerste Wêreldoorlog uitgebreek het, het Satan vir Jesus "al die koninkryke van die wêreld" aangebied (Matteus 4:8, 9). Jesus het hierdie versoeking weerstaan, en hy het die Duiwel later "die heerser van die wêreld" genoem (Johannes 14:30). Die apostel Johannes het ook geskryf: "Die hele wêreld lê in die mag van die bose."—1 Johannes 5:19.
Sal dit nie redelik wees om tot die slotsom te kom dat Satan die Duiwel, wat soveel mag oor die wêreld het, 'n rol gespeel het in die Eerste Wêreldoorlog en die nadraai daarvan nie? Die boek Openbaring verbind Satan inderdaad met die rampe wat die aarde sedert 1914 teister. Hier volg 'n kort oorsig van die gebeure wat in Openbaring hoofstuk 12 beskryf word:
Vers 7 Oorlog breek in die hemel uit tussen Migael (Jesus Christus) en die draak (Satan).
Vers 9 Die Duiwel, "wat die hele bewoonde aarde mislei", word na die aarde neergeslinger.
Vers 12 "Wee die aarde en die see, want die Duiwel het na julle toe neergedaal en het groot toorn, omdat hy weet dat hy 'n kort tydjie het."
Bybelchronologie en wêreldgebeure toon dat hierdie hemelse oorlog plaasgevind het nadat God se Koninkryk in 1914 in die hemel opgerig is.* Oorlog op die aarde en oorlog in die hemel het dus in dieselfde betekenisvolle jaar uitgebreek.
Sien hoofstuk 8 van die boek Wat leer die Bybel werklik?, uitgegee deur Jehovah se Getuies.
Is die vier perderuiters werklik aan die galop?
Die wit perd, waarvan die ruiter 'n hemelse koning is. Die Koning, Jesus Christus, ry ter wille van regverdigheid (Psalm 45:4). Sy eerste taak is om Satan en sy demone uit die hemel te werp.—Openbaring 6:2; 12:9.
Die vuurkleurige perd, waarvan die ruiter die gesag het "om vrede van die aarde weg te neem" (Openbaring 6:4). Sedert 1914 word die mensdom voortdurend deur oorloë geteister. Net 21 jaar nadat die Eerste Wêreldoorlog geëindig het, het 'n tweede wêreldoorlog uitgebreek, waarin baie meer mense gesterf het. Volgens 'n skatting het die Tweede Wêreldoorlog sowat 60 miljoen lewens geëis. Sedert 1945 word daar nie sulke groot oorloë gevoer nie, maar die oorloë is net so wreed. Party geskiedkundiges skat dat baie meer as honderdmiljoen mense gedurende die 20ste eeu in oorloë gesterf het.
Die swart perd, waarvan die ruiter 'n weegskaal in sy hand het wat hongersnood uitbeeld (Openbaring 6:5, 6). Gedurende die Eerste Wêreldoorlog het sowat 750 000 mense in Duitsland van honger gesterf weens 'n blokkade van die Geallieerdes. Meer as tweemiljoen Russe het in 1921 van honger gesterf, en soortgelyke tragedies het kort voor lank elders ontvou. Volgens skatting het altesaam 70 miljoen mense gedurende die 20ste eeu 'n hongerdood gesterf. Meer as driemiljoen kinders onder vyf sterf nog steeds elke jaar as gevolg van ondervoeding.
Die vaal perd, waarvan die ruiter die dood bring deur middel van dodelike plae (Openbaring 6:8). Die eerste groot plaag van die 20ste eeu was die Spaanse griep. Syfers verskil grootliks, maar volgens een skatting het die griep sowat 50 miljoen lewens geëis. "Hierdie pandemie was een van die ergste rampe in die geskiedenis", sê die boek Man and Microbes. "Selfs die builepes het nie soveel mense so vinnig doodgemaak nie." Pokke, malaria en tering is ander aansteeklike siektes wat die dood van honderdmiljoene mense gedurende die 20ste eeu veroorsaak het.